**Loovtöö teostamise juhend**

**Loovtöö on õpilase poolt valitud/kooli poolt pakutud teemal, nõuetele vastav, iseseisvalt või rühmatööna teostatud õppeaineid lõimiv ja loovust näitav töö, millele lisandub/eelneb kirjalikult vormistatud teoreetiline osa.**

**Loovtöö eesmärkideks võib olla:**

**Õpilasest lähtuvalt** suunata teda:

1. uurima, vaatlema, süvenema, analüüsima, kriitiliselt mõtlema;
2. koostööd tegema ja LOOMA ;
3. uurimistöö kogemusi saama.

**Õpitegevusest lähtuvalt**:

1. kinnistada või laiendada õpitavat materjali;
2. rakendada saadud teoreetilisi teadmisi praktikasse;
3. lõimida erinevaid aineid;
4. seostada koolisõpitut eluga.

Iga 8. klassi õpilane koostab **õppeaineid lõimiva loovtöö**, milleks võib olla,

* uurimistöö;
* projekt;
* kunsti- või käsitöö;
* ürituse läbiviimine vms.

Loovtöö võib koostada individuaalselt või grupitööna (max 3 õpilast).

Loovtöö teema ja vormi valib õpilane 8. klassi 1. veerandi lõpuks, kooskõlastab selle juhendava õpetajaga ja kaitseb seda 4.õppeveerandil.

Loovtöö teoreetiline osa vormistatakse paberkandjal ja esitlusena.

Loovtöös hinnatakse

* töö teostamise protsessi (õpilase aktiivsus ja iseseisvus, töösse suhtumine, tähtaegadest ja kokkulepetest kinnipidamine),
* teoreetilist osa (ülesehitus, sisukus, vormistus),
* loovtöö teostust – tulemust ning esinemist töö kaitsmisel.

Loovtööde kaitsmine toimub komisjoni ees, mille kinnitab kooli direktor. Esitluste läbiviimist jälgivad ka 7.klassi õpilased.

Loovtöö teema ja hinne kantakse põhikooli lõputunnistusele.

Loovtöö teostamiseks vajalikud juhendid, kooli poolt pakutavad teemad ja kaitstud tööd leiab kooli koduleheküljelt.

**1. Loovtööks võib olla** läbivatest teemadest lähtuv ja õppeaineid lõimiv:

1. Nõuetekohaselt vormistatud praktilised vaatlused või praktilised tööd/katsed koos teoreetiliste selgituste, analüüsi ja järeldustega;

2. Uurimistöö koos teemale vastava kirjanduse referatiivse ja läbiviidud küsitluse analüüsi ja järeldustega;

3. Lauamängu/ristsõnade vms komplekti koostamine ja valmistamine õpitöö meetodite mitmekesistamiseks (ajaloo, geograafia vms) koos kirjalike selgituste ja mängujuhendiga;

5.Praktiline töö koos teoreetilise osaga: plakatite, joonistuste, kollaaži, reklaamide jne seeria, omaloominguliste luuletuste, esseede/artiklite seeria vms – koos kirjalikult vormistatud žanrite/teoreetiliste põhimõte jms tutvustusega ja seoste näitamisega;

6. Matka/näituse/ürituse/näidendi korraldamine/lavastamine koos sinna juurde kuuluva planeeringu ja kalkulatsiooniga või tutvustuspäeva läbiviimisega õppeprojektides ja üritustel osalenud õpilaste poolt koos nõuetekohaselt vormistatud teoreetilise osaga;

7. Õpilaskonverentsi ettekanne, huvialaringides või -koolides õpitud oskustel põhinev teoste või esemete esitlus koos kirjalikult esitatud teoreetilise osaga.

**2. Loovtöö teostaja:**

• Valib teema huvipakkuval või kooli poolt pakutud teemade hulgast, mille on juhendajaga kooskõlastanud 8.klassis I õppeveerandi lõpuks.

• Sõnastab töö eesmärgi ja koostab koos juhendajaga töö teostamise plaani.

• Planeerib koos juhendajaga töö valmimise ja esitlemise.

• Vormistab töö vastavalt kehtivale loovtööde juhendile.

• Esitab oma valmis loovtöö juhendajale üks nädal enne töö esitlust.

**3. Juhendaja:**

• Aitab valida töö teemat ja seda töö käigus täpsustada.

• Nõustab õpilast töö planeerimisel, teostamisel, probleemide sisulisel lahendamisel, töö esitlemise ettevalmistusel.

• Jälgib, et töö vastaks loovtööde teostuse juhendi nõuetele.

• Vajadusel konsulteerib ka teiste teemale vastavate ainete õpetajatega

• Leiab tööle retsenseerija.

**4. Retsensent:**

* Analüüsib õpilase töö vastavust teemale, töö ülesehitust, sisukust, vormistamise nõuetekohasust
* Analüüsi tulemused fikseerib retsensioonina eraldi lehel

**5. Loovtöö hindamine:**

Tööd hinnatakse püstitatud sisuliste eesmärkide saavutamise, töö valmimise protsessi, töö vormistamise ja esitlemise järgi.

Tööd hindavad juhendaja, retsensent ja direktori poolt kinnitatud komisjon.

**Hinnatakse 100 punkti süsteemis**

Hindamisel tulevad arvesse järgnevad asjaolud:

**Töö protsess – 20 punkti**

autori panus teema valikul ja mõtestamisel, töö planeerimine ja tähtaegadest kinnipidamine, töösse suhtumine, aktiivsus, iseseisvus ja asjatundlikkus töö koostamisel/teostamisel.

**Töö sisu – 30 punkti**

töö vastavus teemale, sissejuhatuse/eesmärkide ja kokkuvõtte/tulemuste vastavus, teoreetilise ja uurimusliku/praktilise osa tasakaal, sisukus/kvaliteet

**Töö vormistamine – 25 punkti**

uurimistöö/teoreetilise osa ülesehitus, terviklikkus ja proportsionaalsus, viitamissüsteem kogu töö ulatuses, hea keelekasutus, vormistamise nõuetele vastavus

**Kaitsmine – 25 punkti**

kaitsekõne ja esitluse selgus, arusaadavus, olulise väljatoomine, esinemisoskus, kompetentsus küsimustele vastamisel.

**Loovtööde hindamine grupi tasandil:**

**Töö tulemus sõltub iga liikme pingutusest ja panusest – mis võib kaasa tuua vastutustundetu liikme vahepealse tegevuse tõttu ka lõpptulemuse viletsama kvaliteedi.**

**Seepärast**

* **teeb iga grupiliige oma töölõigu kohta kirjaliku vormistuse oma ülesannetest ja tulemustest ning esitleb seda komisjoni ees;**
* **hinnatakse grupi iga liikme tööpanust eraldi, vastavalt tööülesandele ja teostamisele grupis.**

**Hindamisel arvestatakse järgmisi aspekte:**

1. Tööülesannete jaotuvuse otstarbekus ja tasakaal.
2. Tööülesannete teostamise planeerimine ja tähtaegadest kinnipidamine.
3. Tööülesannete täitmise korrektsus.
4. Oma ülesannetest kokkuvõtte tegemine ja ülevaate andmine esitlusel.
5. Grupikaaslaste hinnang iga liikme panusele.